BWYD, CYMRU Enwi, cymhwyso a chychwyn 1 Enw'r Rheoliadau hyn yw Rheoliadau Cig (Ffioedd Rheolaethau Swyddogol) (Cymru) 2006, maent yn gymwys o ran Cymru a deuant i rym ar 1 Ionawr 2007. Dehongli 2 Yn y Rheoliadau hyn — mae i “anifeiliaid hela” yr ystyr a roddir i “ game ” yn Rheoliad 853/2004; mae i “anifeiliaid hela a ffermir” yr ystyr a roddir i “ farmed game ” ym mhwynt 1.6 o Atodiad I i Reoliad 853/2004; mae i “anifeiliaid hela gwyllt” yr ystyr a roddir i “ wild game ” ym mhwynt 1.5 o Atodiad I i Reoliad 853/2004; ystyr “yr Asiantaeth” (“ the Agency ”) yw'r Asiantaeth Safonau Bwyd; mae i “carnolion domestig” yr ystyr a roddir i “ domestic ungulates ” ym mhwynt 1.2 o atodiad I i Reoliadau 853/2004; mae i “cig” yr ystyr a roddir i “ meat ” ym mhwynt 1.1 o Atodiad I i Reoliad 853/2004; mae i “cig anifeiliaid hela” yr ystyr a roddir i “ game meat ” yn Rheoliad 853/2004; mae i “cig ffres” yr ystyr a roddir i “ fresh meat ” ym mhwynt 1.10 o Atodiad I i Reoliad 853/2004; ystyr “costau staff lladd-dy a gytunwyd” (“ agreed slaughterhouse staff costs ”) o ran unrhyw ladd-dy lle cigyddir dofednod neu lagomorffiaid yw— y gyfran (a fynegir fel swm o arian) o gyflogau (gan gynnwys taliadau goramser a chyfraniadau pensiwn ac Yswiriant Gwladol y cyflogwyr) a delir i staff y lladd-dy hwnnw o ran cyfnod cyfrifyddu y bydd yr Asiantaeth honno a gweithredydd y lladd-dy yn cytuno arni fel y gyfran y gellir ei phriodoli i unrhyw staff o'r fath sy'n cynorthwyo gyda rheolaethau swyddogol drwy gyflawni tasgau penodol yno yn ystod y cyfnod hwnnw o dan Erthygl 5.6 o Reoliad 854/2004; plws 25% o'r swm hwnnw; mae i “Cyfarwyddeb 2004/41” (“ Directive 2004/41 ”), “Rheoliad 178/2002” (“ Regulation 178/2002 ”), “Rheoliad 1642/2003” (“ Regulation 1642/2003 ”), “Rheoliad 852/2004” (“ Regulation 852/2004 ”), “Rheoliad 853/2004” (“ Regulation 853/2004 ”), “Rheoliad 854/2004” (“ Regulation 854/2004 ”), “Rheoliad 882/2004” (“ Regulation 882/2004 ”), “Rheoliad 1688/2005” (“ Regulation 1688/2005 ”), “Rheoliad 2073/2005” (“ Regulation 2073/2005 ”), “Rheoliad 2074/2005” (“ Regulation 2074/2005 ”), “Rheoliad 2075/2005” (“ Regulation 2075/2005 ”), “Rheoliad 2076/2005” (“ Regulation 2076/2005 ”), “Rheoliad 776/2006” (“ Regulation 776/2006 ”) yr ystyr a roddir iddynt yn eu trefn yn Atodlen 1; ystyr “cyfnod cyfrifyddu” (“ accounting period ”) yw cyfnod sy'n llai na blwyddyn y penderfynir arno gan yr Asiantaeth; ystyr “cyfraniadau yswiriant gwladol cyflogwyr” (“ employers' National Insurance contributions ”) yw'r cyfraniadau nawdd cymdeithasol hynny y mae cyflogwyr yn atebol amdanynt o dan Ran I o Ddeddf Cyfraniadau a Budd-daliadau Nawdd Cymdeithasol 1992 ; mae i “dofednod” yr ystyr a roddir i “ poultry ” ym mhwynt 1.3 o Atodiad I i Reoliad 853/2004; ystyr “ffi rheolaethau swyddogol” (“ official controls charge ”) yw'r ffi a gyfrifir yn unol ag Atodlen 2 ac a hysbysir yn unol â rheoliad 3(1), (2) neu (3); ystyr “gweithredydd” (“ operator ”) yw gweithredydd busnes bwyd sy'n rhedeg busnes lladd-dy, sefydliad trin anifeiliaid hela neu safle torri neu gynrychiolydd y gweithredydd a awdurdodwyd yn briodol; mae i “gweithredydd busnes bwyd” yr ystyr a roddir i “ food business operator ” yn Erthygl 3.3 o Reoliad 178/2002; ystyr “gwirhau” (“ verification ”) yw gwirio, drwy archwilio a darparu tystiolaeth wrthrychol; mae i “lagomorffiaid” yr ystyr a roddir i “ lagomorphs ” ym mhwynt 1.4 o Atodiad I i Reoliad 853/2004; ystyr “lladd-dy” (“ slaughterhouse ”) yw sefydliad a ddefnyddir i gigydda a thrin anifeiliaid, y mae eu cig wedi'i fwriadu ar gyfer ei fwyta gan bobl ac sydd — wedi'i gymeradwyo neu wedi'i gymeradwyo'n amodol o dan Erthygl 31.2 o Reoliad 882/2004; neu (er nad oes ganddo'r gymeradwyaeth neu'r gymeradwyaeth amodol sy'n ofynnol o dan Erthygl 4.3 o Reoliad 853/2004) a oedd, ar 31 Rhagfyr 2005, yn gweithredu fel lladd-dy trwyddedig o dan Reoliadau Cig Ffres (Hylendid ac Arolygu) 1995 neu Reoliadau Cig Dofednod, Cig Adar Hela a Ffermir a Chig Cwningod (Hylendid ac Arolygu) 1995; ystyr “mangre” (“ premises ”) yw unrhyw ladd-dy, sefydliad trin anifeiliaid hela neu safle torri; ystyr “rheolaethau swyddogol” (“ official controls ”) yw'r rheolaethau y mae'r Asiantaeth yn eu cyflawni o dan Reoliad 854/2004 — mewn lladd-dai, sefydliadau trin anifeiliaid hela a safleoedd torri, er mwyn gwirhau cydymffurfedd â darpariaethau Rheoliad 853/2004 i'r graddau y mae'r darpariaethau hynny'n gymwys o ran cig carnolion domestig, cig o ddofednod a lagomorffiaid, cig anifeiliaid hela a ffermir neu, yn ôl y digwydd, cig anifeiliaid hela gwyllt; a mewn lladd-dai, er mwyn gwirhau cydymffurfedd â darpariaethau Rheoliadau Lles Anifeiliaid (Cigydda neu Ladd) 1995 i'r graddau y maent yn gymwys o ran anifeiliaid a gigyddir yno ar gyfer eu bwyta gan bobl; mae i “rhoi ar y farchnad” yr ystyr a roddir i “ placing on the market ” yn Erthygl 3.8 o Reoliad 178/2002; ystyr “safle torri” (“ cutting plant ”) yw sefydliad a ddefnyddir ar gyfer tynnu esgyrn a/neu dorri cig ffres er mwyn ei roi ar y farchnad ac — sydd wedi'i gymeradwyo neu wedi'i gymeradwyo'n amodol o dan Erthygl 31.2 o Reoliad 882/2004; neu a oedd (er ei fod heb y gymeradwyaeth neu'r gymeradwyaeth amodol y mae ei hangen arno o dan erthygl 4.3 o Reoliad 853/2004) yn gweithredu ar 31 Rhagfyr 2005 fel mangre dorri drwyddedig o dan Reoliadau Cig Ffres (Hylendid ac Arolygu) 1995 neu Reoliadau Cig Dofednod, Cig Adar Hela a Ffermir a Chig Cwningod (Hylendid ac Arolygu) 1995 ; mae i “sefydliad” yr ystyr a roddir i “ establishment ” ym mharagraff 2.1(c) o Reoliad 852/2004; ystyr “sefydliad trin anifeiliaid hela” (“ game-handling establishment ”) yw unrhyw sefydliad lle caiff anifeiliaid hela a chig anifeiliaid hela a geir ar ôl hela eu paratoi i'w rhoi ar y farchnad ac — sydd wedi'i gymeradwyo neu wedi'i gymeradwyo'n amodol o dan Erthygl 31.2 o Reoliad 882/2004; neu (er nad oes ganddo'r gymeradwyaeth neu'r gymeradwyaeth amodol sy'n ofynnol o dan Erthygl 4.3 o Reoliad 853/2004) a oedd, ar 31 Rhagfyr 2005, yn gweithredu fel cyfleuster prosesu anifeiliaid hela gwyllt trwyddedig o dan Reoliadau Cig Anifeiliaid Hela Gwyllt (Hylendid ac Arolygu) 1995 ; ac mae i “ torri ” yr ystyr a roddir i “cutting up” yn Rheoliad 853/2004. Ffioedd 3 1 Rhaid i'r Asiantaeth, yn ddarostyngedig i ddarpariaethau canlynol y rheoliad hwn, hysbysu gweithredydd pob lladd-dy, sefydliad trin anifeiliaid hela a safle torri lle'r arferwyd rheolaethau swyddogol mewn unrhyw gyfnod cyfrifyddu o ffi rheolaethau swyddogol o ran y rheolaethau swyddogol hynny cyn gynted â phosibl ar ôl diwedd y cyfnod hwnnw. 2 Os nad yw'r Asiantaeth yn gallu cydymffurfio â pharagraff (1) am nad oes digon o wybodaeth ar gael iddi i'w galluogi i gyfrifo'r ffi rheolaethau swyddogol ar gyfer unrhyw gyfnod cyfrifyddu o ran unrhyw fangre o'r fath a bennir yn y paragraff hwnnw, rhaid iddi hysbysu gweithredydd y fangre honno o ffi interim, sef y swm y mae'r Asiantaeth yn ei amcangyfrif (gan ystyried yr wybodaeth sydd ganddi) yw'r ffi rheolaethau swyddogol. 3 Os yw'r Asiantaeth wedi hysbysu gweithredydd o ffi interim yn unol â pharagraff (2), a bod gwybodaeth ddigonol yn dod ar gael i'r Asiantaeth gyfrifo'r ffi rheolaethau swyddogol, rhaid iddi gyfrifo'r ffi honno ac— a os yw'n fwy na'r ffi interim, rhaid iddi hysbysu'r gweithredydd o'r ffi derfynol, sef y swm y mae'r ffi rheolaethau swyddogol yn fwy na'r ffi interim; neu b yn ddarostyngedig i baragraff (6), os yw'n llai na'r ffi interim, rhaid iddi roi credyd i'r gweithredydd o'r swm y mae'r ffi interim yn fwy na'r ffi rheolaethau swyddogol. 4 Mae unrhyw ffi a hysbysir i weithredydd o dan baragraff (1), (2) neu (3) yn daladwy gan y gweithredydd i'r Asiantaeth pan hawlir hi. 5 Os cafodd unrhyw gostau staff lladd-dy a gytunwyd eu defnyddio i gyfrifo ffi y mae angen ei hysbysu i weithredydd o dan baragraff (1), (2) neu (3), rhaid gwrthgyfrifo'r costau hynny yn erbyn swm y ffi honno wrth gyfrifo'r ffi wirioneddol a hysbysir oddi tano, ar yr amod na wneir ad-daliad i'r gweithredydd perthnasol. 6 Os yw swm o dan baragraff (3)(b) i gael ei gredydu i weithredydd, caiff yr Asiantaeth, os yw'n penderfynu gwneud hynny, dalu'r cyfryw swm i'r gweithredydd o dan sylw yn hytrach na'i gredydu i'r gweithredydd. Tynnu rheolaethau swyddogol yn ôl 4 Os cafodd yr Asiantaeth ddyfarniad wedi'i gofnodi yn erbyn gweithredydd unrhyw fangre am unrhyw swm sy'n daladwy o dan reoliad 3(4) ac os yw'r gweithredydd yn methu â bodloni'r dyfarniad o fewn cyfnod rhesymol wedyn, caniateir i'r Asiantaeth (ni waeth beth fo unrhyw rwymedi cyfreithiol arall sydd yn agored iddi) wrthod arfer unrhyw reolaethau swyddogol pellach yn y fangre homo hyd nes y bodlonir y dyfarniad. Gwybodaeth 5 1 Rhaid i unrhyw berson pan hawlir hynny gan yr Asiantaeth, roi— a unrhyw wybodaeth y mae'n rhesymol i'r Asiantaeth fynnu ei chael er mwyn cyfrifo'r ffi rheolaethau swyddogol neu hysbysu gweithredydd ohoni; a b unrhyw dystiolaeth y mae'n rhesymol i'r Asiantaeth fynnu ei chael i'w galluogi i wirhau gwybodaeth a roddwyd iddi o dan is-baragraff (a). 2 Bydd unrhyw berson sydd — a gan honni ei fod yn cydymffurfio â pharagraff (1), yn rhoi gwybodaeth sy'n dwyllodrus neu'n gamarweiniol mewn manylyn o bwys gan wybod hynny neu sy'n ei rhoi'n ddi-hud; neu b heb esgus rhesymol, yn methu â chydymffurfio o fewn cyfnod rhesymol â hawliad a wnaed o dan y paragraff hwnnw, yn euog o dramgwydd a bydd yn atebol ar gollfarn ddiannod i ddirwy nad yw'n uwch na lefel 5 ar y raddfa safonol. Dirymu 6 Mae Rheoliadau Cig (Rheolaethau Swyddogol) (Ffioedd) (Cymru) 2005 wedi'u dirymu. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D. Elis-Thomas Llywydd y Cynulliad Cenedlaethol 5 Rhagfyr 2006